Ekonomia në qendër të fjalimit të presidentit Obama mbi gjendjen e vendit
Të marten presidenti flet para një sesioni të përbashkët të Kongresit
Të martën Presidenti Barak Obama do të mbajë fjalimin vjetor mbi gjendjen e vendit para Kongresit amerikan. Korrespondenti i Zërit të Amerikës pranë Shtëpisë së Bardhë, Dan Robinson njofton se zoti Obama dha disa hollësi rreth fjalimit, që ai do të mbajë në një prej mjediseve më të vështira ekonomike dehe politike me të cilat ndonjë president është përballuar në disa dekada me radhë. Ekonomia do të jetë në qendër të fjalimit të presidentit para dy dhomave të Kongresit mbi gjendjen e vendit. Papunësia po ulet, por jo me rritmin që kishte shpresuar presidenti. Dhe kjo gjendje kërcënon shanset e tij për t’u rizgjedhur. Por Kongresi historikisht gëzon njëmbështetje të ulët mes publikut, ndërkohë që mbi 80 për qind e amerikanëve nuk e mbështesin punën e bërë nga ligjvënësit. Në fjalime që ka mbajtur në gjithë vendin, presidenti Obama ka vënë në shënjestër atë që ai e quan një Kongres mosfunksional. Të shtunën, presidenti paraqiti për publikun një video me tema të përgjithshme rreth asaj që ai e quan projekt të tij për ekonominë e Amerikës. Ai tha se fjalimi i këtij viti do të bazohet në një fjalim që ai mbajti vitin e kaluar në Osawatomie të shtetit Kansas, në të cilin ai foli rreth rëndësisë së klasës së mesme, trajtimit të barabartë dhe drejtësisë. Komentet e presidentit nuk përmbanin atë lloj toni të zjarrtë, që shoqëroi fjalimin e tij javën e kaluar rreth mjedisit politik. Zoti Obama tha se do të ofrojë propozime për të ndihmuar sektorin amerikan të prodhimit dhe për t’i dhënë shtytje sektorit energjetik nëpërmjet burimeve alternative, ndërkohë që do të ofrojë për amerikanët më shumë arsimim dhe trajnim. Presidenti Obama ka të ngjarë ta shfrytëzojë fjalimin e së martën mbi gjendjen e vendit për të folur rreth një sërë arritjesh, si reforma e kujdesit shëndetsor, shtimi i masave të kontrollit mbi bizneset, tërheqja e trupave amerikane nga Iraku, duke krijuar kështu kushtet për tërheqjen amerikane nga Afganistani, pas vrasjes së Osama bin Ladenit.